በጅብ ትርኢት ማሳየት ሥራቸው ላይ ችግር መፈጠሩን ወጣቶቹ ገለጹ
ሐረር፡- በሐረር ከተማ የጅብ ትርኢት ማሳያ ቦታ የሰውና ተሽከርካሪ መንገድ መውጣቱ በሥራቸው ላይ ችግር እንደፈጠረባቸው በሥራው የተሰማሩ ወጣቶች ተናገሩ፡፡ በከተማዋ የጅብ ትርኢት ማሳየት ላይ የተሰማሩት 10 ወጣቶች መካከል ወጣት ቢንያም አሸናፊ ስለስራቸው ለኢትዮጵያ ፕሬስ ድርጅት እንደተናገረው፣ ይህንን ዘርፍ በማስተዋወቅ በኩል ክልሉም ይሁን የከተማ አስተዳደሩ በርካታ ሥራዎችን እየሰሩ ቢሆንም በትርኢት ማሳያ ቦታው የሰውና የተሽከርካሪ መንገድ በመኖሩ ምክንያት ጅቦቹ እየሸሹ መሆኑን ተናግሯል፡፡ ከዚህ ቀደም ከ200
ያላነሱ ጅቦች ወደ  ቦታው ይመጡ እንደነበርና በቀን ደግሞ ቢያንስ በ 30 ጅቦች ትርኢቱን ያሳዩ እንደነበር በማስታወስ፣ አሁን ላይ ግን ቁጥራቸው እየቀነሰ መምጣቱን ወጣት ቢንያም የገለፀ ሲሆን፣ ዝግጅት ክፍሉ በቦታው በተገኘበት እለት ወጣቶቹ በስምንት ጅቦች ብቻ ትርኢቱን ሲያሳዩ ተመልክቷል፡፡ ጅቦቹን ለመቀለብ በየቀኑ የስጋ ወጪ እንዳለባቸው የተናገረው ወጣት ቢንያም፣ በሁሉም ቀናት ጎብኚ ባይኖርም ጅቦቹ እንዳይሸሹ ሲባል ስለሚመገቡ ወጪና ገቢያቸው እየተመጣጠነ አለመሆኑንም ያስረዳል፡፡ 10 ወጣቶች በዚህ ሥራ ላይ ተሰማርተው የሚገኙ ሲሆን፣ ጅቦችን በጥርስና በእግር ማብላት፣ ጀርባ ላይ ማስወጣት፣ ጅብ ማሳቀፍና ሌሎች በርካታ ትርኢቶችን ለተመልካችና ጎብኝዎች ያሳያሉ፡፡ ከኔዘርላንድ የመጡትና የጅብ ትርኢቱን ሲታደሙ ያገኘናቸው ሚስተር ያኮ ዴኮር ለአምስት ዓመታት ያህል በኢትዮጵያ ቢሾፍቱ እንደኖሩ ገልፀው፣ በትርኢቱ ቢደሰቱም ቦታው በአግባቡ እንዳልተያዘና ትኩረት እንዳልተሰጠው ተናግረዋል፡፡ ሰዎች እና ተሽከርካሪዎች በብዛት የሚንቀሳቀሱበት ቦታ ላይ ትርኢቱን ማሳየት ከባድ እንደሆነና ለጎብኚዎችም ምቾት እንደማይሰጥ ተናግረው፣ ጉዳዩ የሚመለከተው አካል ቋሚ ቦታ በመስጠትና ለጎብኚዎችም ሳቢ በሆነ መንገድ በመገንባት ቦታውን ማስዋብ በዚህም የሚገኘውን ገቢ ማሳደግና በርካቶችን ማስተናገድ ቢቻል መልካም ነው ብለዋል፡፡አዲስ ዘመን ሀምሌ 20/2011 